Rekordpryse verwag tydens veiling van klassieke motors1972 E-type Jaguar (Foto: Verskaf) Klassieke en uiters skaars versamelaarsmotors word dié naweek tydens ’n megamotorveiling in Fourways, Johannesburg, opgeveil. Honderde motorentoesiaste uit 16 lande op vyf vastelande sal na verwagting Saterdag die geldnote uitrol om tydens die Classic & Collectables-motorveiling te bie op 115 versamelaarsmotors wat onder die hamer kom. Dié klassieke motors is uiters skaars modelle en dus baie spesiaal en waardevol. Die veiling word by Montecasino in Fourways in samewerking met Creative Rides en Collectables Auctions aangebied. Bieërs wat nie self by die veiling kan wees nie, kan ook aanlyn aan die veiling deelneem. 1984 Alfa GTV 6 3L (Foto: Verskaf) Onder die voertuie op die veiling is ’n 1984 Alfa GTV 6 3L, ŉ 1968 Ferrari 365 GT 2+2 en ŉ 1958 Chevrolet Corvette. Ander motors sluit in ŉ 1998 Ferrari 550 Maranello, ŉ 1982 Maserati Merak, ŉ 1973 Dodge Charger, ŉ 1972 Jaguar E-Type, ŉ 1980 Porsche 911 SC Coupe Turbo en ’n 2011 BMW M3 Frozen. Hoewel daar geen openingsbod op die items is nie, is daar ook nie ’n limiet op die eindbedrag waarvoor dié peperduur motors opgeveil kan word nie. Die voertuig wat die hoogste prys op ŉ veilig van dié afslaers behaal het, is ŉ 1984 Alfa GTV 6 3L wat in Desember 2021 vir R1,1 miljoen verkoop is. Die organiseerders het groot verwagting dat hierdie rekord hierdie naweek gebreek sal word. Volgens Kevin Derrick, uitvoerende hoof van Creative Rides Classic en Collectables Auctions, het die veiling ’n ongekende wêreldwye belangstelling gelok, met meer as 2,8 miljoen moontlike kliënte wat die veiling se aanlyn katalogus onder oë gehad het. Derrick sê 85% van dié voornemende kopers is mans. Ondanks die wêreldwye belangstelling sê Derrick die meeste bieërs sal waarskynlik Suid-Afrikaners wees, grotendeels uit Gauteng en die Wes-Kaap, met Bloemfonteiners en inwoners van die Tuinroete wat ook redelik goed verteenwoordig kan wees. Internasionale belangstelling kom uit die Verenigde Koninkryk, VSA, Kanada, Bahamas, Italië, Malta, Dubai, Australië, Nieu-Seeland, Japan en Zambië. Die versameling motors is vandag, môre en Vrydag tussen 09:00 en 16:00 te sien by Montecasino. Die hekke maak Saterdag om 08:00 oop, met die veiling wat om 11:00 begin. Toegang is gratis.